Í gærkvöld varð ljóst að Fram og Valur mætast í bikarúrslitaleik kvenna í handbolta á morgun. Þetta er sjötta árið í röð sem Fram leikur til úrslita.
Fram hefur þó aðeins tvisvar sinnum orðið bikarmeistari á síðustu fimm árum, síðast fyrir tveimur árum. Fram er það lið sem langoftast hefur orðið bikarmeistari kvenna í handbolta eða sextán sinnum. Valur hefur sjö sinnum unnið bikarmeistaratitil kvenna. Úrslitaleikurinn verður leikinn klukkan hálftvö á morgun og verður sýndur í beinni útsendingu RÚV. Rétt eins og bikarúrslitaleikur karla. Þar munu KA og Valur eigast við. Sá leikur hefst klukkan fjögur. Valur er sigursælasta bikarliðið í karlaflokki, ellefufaldur bikarmeistari og jafnframt bikarmeistari frá síðasta ári. KA hefur þrisvar orðið bikarmeistari, síðast árið 2004.
Þór Þorlákshöfn náði í gærkvöld fjögurra stiga forystu á toppi úrvalsdeildar karla í körfubolta með öruggum sigri á Val, 88-69. Stjarnan og Tindastóll unnu sigra í sínum leikjum. Þór Þorlákshöfn er með 30 stig á toppnum, fjórum stigum á undan Njarðvík sem er í 2. sæti með 26 stig. Næstu lið eru Keflavík með 24 strig, Valur, Stjarnan og Tindastóll eru öll með 22 stig og KR í áttunda sæti með 16 stig.
Vetrarólympíumóti fatlaðra lýkur um helgina og keppni stendur því nú sem hæst. Heimafólk, Kínverjar hafa unnið flest verðlaun það sem af er eða 47 talsins, þar af 14 gullverðlaun. Úkraína kemur svo næst með 25 verðlaun, þar af níu gullverðlaun. Kanada er svo í þriðja sæti yfir flest unnin verðlaun með samtals 20 verðlaun, þar af sjö gullverðlaun. Eini Íslendingurinn, Hilmar Snær Örvarsson keppir í sinni seinni grein aðfaranótt sunnudags. Hann keppir þá í svigi sem er hans sterkari grein. Hilmar sem keppir nú á sínu öðru Ólympíumóti, náði ekki að ljúka keppni í stórsviginu í fyrri nótt.

Fram og Valur mætast í bikarúrslitaleik kvenna í handbolta á morgun. Fram leikur til úrslita sjötta árið í röð.